Աննա Չիպովսկայա

Աննա Բորիսովնա Չիպովսկայա (, ), թատրոնի, կինոյի և հեռուստատեսության ռուս դերասանուհի։

Առավել մեծ ճանաչում է ձեռք բերել «Ձնհալ» հեռուստասերիալի գլխավոր դերերից մեկը խաղալու շնորհիվ։ 2015 թվականի դրությամբ նկարահանվել է ավելի քան 30 ֆիլմում, խաղացել 10-ից ավելի ներկայացումներում։

Կենսագրություն 
Աննա Չիպովսկայան ծնվել է 1987 թվականի հունիսի 16-ին Մոսկվայում։ Մայրը՝ Օլգա Չիպովսկայան, Ե․ Վախթանգովի անվան թատրոնի դերասանուհի է, իսկ հայրը՝ Բորիս Ֆրումկինը, ջազ երաժիշտ է։

Ծնողներն իրենց դստեր համար երազում էին թարգմանչի կարիերա և Աննային ուղարկել են սովորելու են լեզվաբանական գիմնազիայում։ Գիմնազիայում սովորելուն զուգահեռ նա աշխատել է մոդելային գործակալությունում։

Աննան գիմնազիայից հեռացել է 9-րդ դասարանն ավարտելուց հետո՝ հաջողությամբ հանձնելով միջնակարգ դպրոցի քննությունները, և ընդունվել է թատերական ուսումնարան։ Կինոյում նորամուտը կատարել է 2003 թվականին՝ նկարահանվելով Գործողություն «Ազգի գույնը» սերիալում։ 2004 թվականին հաջորդել են դերերը «Թանկագին Մաշա Բերեզինա», «Ամուրիներ», «Արծաթագույն հովտաշուշան 2» սերիալներում։

2009 թվականին Աննա Չիպովսկայան ավարտել է Մոսկվայի գեղարվեստական ակադեմիական թատրոնի դպրոց-ստուդիան (Կոնստանտին Ռայկինի կուրս) և ընդունվել Մոսկվայի թատրոն Օլեգ Տաբակովի ղեկավարությամբ, որտեղ սկսել էր խաղալ դեռ ուսանողական տարիներից։ Նույն թվականին «Независимая газета» թերթն առանձնացրել է Աննա Չիպովսկայայի աշխատանքը «Օլեսյա» ներմայացման մեջ (գլխավոր դեր)՝ ընդգծելով Աննայի հերոսի հրաշալի կերպարանափոխությունը ծիծաղելի անմիտ դեռահասից «իր տարիքին ոչ համապատասխան հասուն կնոջ, որն օժտված է գուշակելու ունակությամբ»։

2011 թվականին Աննա Չիպովսկայան նկարահանվել է «Տոնածառեր 2» ամանորյա կատակերգությունում, իսկ երկու տարի անց՝ դրա շարունակությունում՝ «Տոնածառեր 3»։

Տասներկու սերիայից բաղկացած «Ձնհալ» (2013) հեռուստասերիալում, որի գործողությունները ծավալվում են 1960-ական թվականների սկզբին, Չիպովսկայայի հերոսուհու մասնակցությամբ է զարգանում սիրային գլխավոր սյուժետային գիծը։ Ի դեմս երիտասարդ ու ռոմանտիկ Մարյանա Պիչուգինայի կինոօպերատոր, վիրտուոզ պրոֆեսիոնալ Վիկտոր Խրուստալյովի կայնքում հայտնվում է նոր ու կրքոտ սեր։ Աննայի հերոսուհին ձեռք է բերում իր առաջին, երբեմն տառապալից փորձը կինոյի աշխարհում, և ոչ վաղ անցյալում կնոջից բաժանվելուց հետո ճգնաժամ ապրող, հասուն տղամարդու հետ սիրավեպն արտացոլում է վաթսունականների խռովարարական ոգին այն պահին, երբ դրամատիկ իրադարձություններ են ծավալվում նրա մոտ և նկարահանման հրապարակում, ինչպես նաև ընկերոջ խորհրդավոր սպանության հետաքննության ընթացքում, որում, ինչպես պարզվում է, մասնակից է նաև Մարյանայի սիրեկանը։

«Ձնհալ» հեռուստասերիալի պրեմիերայից հետո Աննա Չիպովսկայան մի քանի հարցազրույց է տվել, ինչից պարզ է դարձել, որ նրա հերոսուհին և Խրուստալյովի մյուս սիրելին՝ Ինգան (Վիկտորյա Իսակովա), ունեցել են շուրջ 25 զգեստ յուրաքանչյուրը։ Ինչպես խոստովանել է Աննան, պատմական դարաշրջանի ոգին ստույգ փոխանցելու համար դերասանուհիները զգեստի տակից հագել են 1960-ական թվականների ներքնաշորեր։ Քննադատների ու բլորոլորտի դրական արձագանքներին է արժանացել այն տեսարանը, երբ Չիպովսկայան եղել է ընդհանրապես առանց ներքնազգեստի, ինչից հետո «Glamour» ամսագիրն Աննա Չիպովսկայային կոչել է նոր սեքս-սիմվոլ։

«Ձնհալ» սերիալում կատարած դերի համար Աննա Չիպովսկայան ներկայացվել է «Ոսկե արծիվ» մրցանակի կնոջ լավագույն դերակատարում հեռուստատեսությունում անվանակարգում։ Սակայն մրցանակը բաժին է հասել Վիկտորյա Իսակովային։ Այնուամենայնիվ, FashionTime.ru պորտալը նշել է, որ «այդպիսի նախագծից հետո դերասանուհին բոլոր շանսերն ունի հաղթականորեն մեկնարկելու նույնիսկ Հոլիվուդում»։

2014 թվականի սեպտեմբերից Աննա Չիպովսկայան Տաբակովի թատրոնում սկսել է խաղալ Մաշայի դերը «Երեք քույր» ներկայացման մեջ։ 2015 թվականի սկզբին էկրան է բարձրացել «Հաշվարկու» ֆիլմը, որ նկարահանվել է Իսլանդիայում, և որտեղ Չիպովսկայայի խաղընկերն է Եվգենի Միրոնովը, ապա «Սեր ակցենտով և առանց» սիքվելը, որում նկարահանվել է Ռևազ Գիգինիեշվիլու հետ, ինչպես նաև երկու սերիալներ Չիպովսկայայի մասնակցությամբ։ 2016 թվականի հունիսին էկրան է բարձրացել Ռենատ Դևյալետյարովի «Մաքուր արվեստ» դետեկտիվ թրիլլերը, որում Աննան կատարել է գլխավոր դեր՝ մարմնավորելով Սաշային, իսկ նրա սիրելիի դերում հանդես է եկել Պյոտր Ֆեոդորովը։

2016 թվականի փետրվարի 10-ին «Տաբակերկում» կայացել է «Անանուն աստղ» ներկայացման պրեմիերան, որ բեմադրվել է ռումինացի դրամատուրգ Միխայիլ Սեբաստիանի պիեսի հիման վրա և ներառում է մելոդրամայի ու տրագիֆարսի տարրեր։ Ներկայացման մեջ Չիպովսկայային տրվել է Մոնայի գլխավոր դերը, իսկ նրա խաղընկերը Պավել Տաբակովն է։ Առաջին ալիքով ցուցադրվել է «Էն քաղաքի գաղտնիքը» դետեկտիվ դրաման Չիպովսկայայի մասնակցությամբ, որը մարմնավորում է անզուսպ, հանդուգն ու հետաքրքրասեր բլոգեր Վերային, որ խառնվում է քրեական հետաքննությանը։ 2016 թվականի օգոստոսի սկզբին Չիպովսկայան հաստատվել է Դարյա Բուլավինա-Տելեգինայի դերում Ալեքսեյ Տոլստոյի «Տառապանքի ուղիներով» եռագրության նոր էկրանավորման մեջ, որ նկարահանել է ռեժիսոր Կոնստանտին Խուդյակովը, և որի պրեմիերան կայացել է 2017 թվականի նոյեմբերի 27-ին։

Չիպովսկայան AVON ընկերության գեղեցկության դեսպան է, Ռուսաստանի Առաջին ալիքում գովազդում է կոսմետիկ ապրանքներ։

Անձնական կյանք 
2013 թվականից Աննա Չիպովսկայան հանդիպել է գովազդային ընկերության ստեղծագործական տնօրեն Դանիիլ Սերգեևի հետ։ 2017 թվականի սկզբին նրանք բաժանվել են։

Արվեստ

Դերեր թատրոնում

Մոսկվայի Անտոն Չեխովի անվան գեղարվեստական թատրոն 
 «Ամադեուս» (Կատարինա Կավալիերի)
 «Ձկնկուլի պարը» (Յուդիթ)

Մոսկվայի թատրոն-ստուդիա Օլեգ Տաբակովի ղեկավարությամբ 
 «Բելուգինի ամուսնությունը» (Ելենա Կարմինա)
 «Օլեսյա» (Օլեսյա)
 «Խենթ օր, կամ Ֆիգարոյի ամուսնությունը» (Ֆանշետա)
 «Գայլեր և ոչխարներ» (Գլաֆիրա Ալեքսեևնա)
 «Wonderland-80» (Նաթելլա)
 «Տարին, երբ ես չծնվեցի» (Արիադնա Կորոմիսլովա)
 «Խարդախ Ֆելիքս Կրուլի խոստովանությունները» (երգչուհի Զազա)
 «Քույր Նադեժդա» (Շուրա)
 Երեք քույր

Մոսկվայի օպերետի թատրոն 
 «Ռոմեո և Ջուլիետ» մյուզիքլ (Ջուլիետ)

Ֆիլմագրություն

Կրկնօրինակում
 2013 — Իրական սկյուռ — Էնդի (Քեթրին Հայգլ)
 2015 — Հարդկոր — Էսթել (Հեյլի Բենեթ)

Տեսահոլովակներ 
 «Короли ночной Вероны» (մյուզիքլ «Ռոմեո և Ջուլիետ»)
 «New Russian Kalinka», «Бам-Бам» (Ալեքսեյ Վորոբյով)
 «Моя звезда» («Неонавт»)
 «Счастье» (մյուզիքլ «Ռոմեո և Ջուլիետ»)
 «Космос» (Դարյա Չարուշա)

Երգեր 
 «My Girl» (Nirvana խմբի երգի քավեր տարբերակ, OST «Холодный фронт»)

Մրցանակներ և անվանակարգեր 
 2015 – ներկայացվել է «Ոսկե արծիվ» մրցանակի հեռուստատեսությունում կնոջ լավագույն դերակատարման համար («Ձնհալ»)
 2016 – ներկայացվել է «Ոսկե արծիվ» մրցանակի երկրորդ պլանի կնոջ լավագույն դերակատարման համար («Առանց սահմանների»)

Ծանոթագրություններ

Արտաքին հղումներ 
 Журнал Glamour. Девушка в цвету: Анна Чиповская — о любви, новых ролях и постельных сценах .
 
 
 
 

Ռուս դերասանուհիներ
ՄԳԱԹ դպրոց-ստուդիայի շրջանավարտներ
Ռուս կինոդերասանուհիներ
Ռուս հեռուստատեսային դերասանուհիներ